b"\n_START_ARTICLE_\nPrin\xc8\x9bul Haosului\n_START_SECTION_\nPovestea\n_START_PARAGRAPH_\nDup\xc4\x83 ce particip\xc4\x83 la \xc3\xaencoronarea lui Luke ca rege al Kashfei, Merlin este anun\xc8\x9bat c\xc4\x83 regele Haosului, Swayvill, a murit. El se gr\xc4\x83be\xc8\x99te s\xc4\x83 ajung\xc4\x83 la \xc3\xaenmorm\xc3\xa2ntare unde afl\xc4\x83 c\xc4\x83, \xc3\xaen urma unui \xc8\x99ir de asasinate care au avut loc \xc3\xaen ultima vreme, el a ajuns pe a treia pozi\xc8\x9bie \xc3\xaen ceea ce prive\xc8\x99te succesiunea._NEWLINE_\xc3\x8en timp ce cei doi pretenden\xc8\x9bi care \xc3\xael preced mor \xc8\x99i ei \xc3\xaen mod misterios, Merlin se treze\xc8\x99te pus \xc3\xaen fa\xc8\x9ba mai multor probleme: Jurt - fratele vitreg care \xc3\xaencercase s\xc4\x83 \xc3\xael asasineze de at\xc3\xa2tea ori - \xc3\xaei propune un armisti\xc8\x9biu, un vechi prieten \xc3\xaei face cunoscut\xc4\x83 prezen\xc8\x9ba unui loc \xc3\xaen care e posibil s\xc4\x83 fie \xc3\xaentemni\xc8\x9bat Corwin, iar un grup pl\xc4\x83nuie\xc8\x99te s\xc4\x83 \xc3\xael pun\xc4\x83 pe el pe tron. Situa\xc8\x9bia este f\xc4\x83cut\xc4\x83 mai dificil\xc4\x83 de faptul c\xc4\x83 din acel grup fac parte mama lui, Mandor - cel\xc4\x83lalt frate vitreg \xc8\x99i \xc3\xaensu\xc8\x99i Logrusul, iar pentru a se asigura de cooperarea lui cei trei pun la cale r\xc4\x83pirea iubitei sale, Coral._NEWLINE_Presat de timp, Merlin \xc3\xaencearc\xc4\x83 s\xc4\x83 restabileasc\xc4\x83 echilibrul dintre Model \xc8\x99i Logrus, ajutat de Luke, de demonul ty'iga \xc8\x99i de Dalt, \xc3\xael g\xc4\x83se\xc8\x99te pe Corwin \xc8\x99i \xc3\xael substituie cu o fantom\xc4\x83 \xc8\x99i o salveaz\xc4\x83 pe Coral. \xc3\x8en cele din urm\xc4\x83, protejat de Ghostwheel, accept\xc4\x83 s\xc4\x83 se urce pe tronul Haosului dar \xc3\xaen condi\xc8\x9biile lui, nu \xc3\xaen cele impuse de mama sa, de Mandor \xc8\x99i de Logrus,\n_START_SECTION_\nCiclurile seriei\n_START_PARAGRAPH_\nCronicile Amberului sunt constituite din dou\xc4\x83 cicluri: Corwin \xc8\x99i Merlin. \xc3\x8en primul dintre ele elementul central \xc3\xaen constituie succesiunea la tronul Amberului dup\xc4\x83 prezumtiva moarte a regelui Oberon. Fiind unul dintre cei nou\xc4\x83 prin\xc8\x9bi din Amber, Corwin se treze\xc8\x99te \xc3\xaen lupta pentru preluarea puterii, sprijinit de anumite fac\xc8\x9biuni \xc8\x99i \xc3\xaen pericol de a fi eliminat de altele. \xc3\x8en cele din urm\xc4\x83, el ajut\xc4\x83 la \xc3\xaencoronarea lui Random ca rege al Amberului, moment care pune cap\xc4\x83t primului ciclu._NEWLINE_Al doilea ciclu \xc3\xael are ca personaj principal pe fiul lui Corwin, Merlin, care se treze\xc8\x99te de asemenea \xc3\xaen mijlocul unor conspira\xc8\x9bii dintre care unele \xc3\xaei doresc moartea, iar altele caut\xc4\x83 s\xc4\x83 \xc3\xael protejeze. Abia \xc3\xaen ultimul volum al ciclului este revelat faptul c\xc4\x83, datorit\xc4\x83 seriei interminabile de asasinate printre pretenden\xc8\x9bii la tronul Haosului, Merlin este \xc3\xaen postura de a deveni rege odat\xc4\x83 cu moartea lui Swayvill. Astfel, dac\xc4\x83 primul ciclu se \xc3\xaencheie cu \xc3\xaensc\xc4\x83unarea unui rege al Amberului, cel de-al doilea are un final \xc3\xaen oglind\xc4\x83, aduc\xc3\xa2nd un nou rege pe tronul Haosului."